**BILAG 1 - KRAVSPECIFIKATION:**

Oplysningsindsats vedrørende henkastning af filtre til tobaksvarer, der er engangsplastprodukter

# **OPGAVEBESKRIVELSE**

##

## **1.1 Opgavens baggrund**

Miljøstyrelsen skal jf. Bekendtgørelsen om udvidet producentansvar for filtre til tobaksvarer, der er engangsplastprodukter, udføre oplysningstiltag af brugere af filtrene med henblik på at reducere henkastet affald heraf. I den forbindelse ønsker Miljøstyrelsen at få udarbejdet en oplysningsindsats i 2023 målrettet brugere af filtre til tobaksvarer, der er engangsplastprodukter.

## **1.2 Opgavens formål**

Miljøstyrelsen ønsker, at Tilbudsgiver udarbejder og udfører en oplysningsindsats, hvis overordnede formål er at reducere mængden af henkastede filtre til tobaksvarer. Oplysningsindsatsen skal gennem oplysning fremme ansvarlig forbrugeradfærd hos de brugere af filtre til tobaksvarer, der henkaster filtrene i naturen, i vejkanter, i byrummet og hvor de ellers måtte findes.

## **1.3 Krav til opgavens indhold**

Opgaven indeholder tre arbejdspakker, kravene til disse fremgår i nedenstående.

*Arbejdspakke 1 – Materiale til oplysningsindsatsen*

* Materialet skal oplyse brugere af filtre om bedste praksis for forsvarlig affaldshåndtering af filtrene samt oplyse brugerne om den belastning på miljøet, som henkastede filtre til tobaksvarer medfører. Materialet skal derved fremme ansvarlig brugeradfærd med henblik på at reducere henkastet affald fra filtre til tobaksvarer, der indeholder engangsplast. Det er Tilbudsgiver, som er ansvarlig for konceptudviklingen og fremstillingen af materialet.
* Hvis det udarbejdede materiale indeholder grafiske elementer, skal der være tale om et letforståeligt og genkendeligt grafisk udtryk, og som vil kunne bruges som identitet i evt. fremtidige oplysningsindsatser. Uafhængigt af valget af materiale skal det udtrykkes klart, at det har oprindelse i Miljøstyrelsen.
* Brugere af filtre til tobaksvarer er en bred demografisk målgruppe. Miljøstyrelsen ønsker, at Tilbudsgiver overvejer, hvorvidt det vil være hensigtsmæssigt at målrette oplysningsindsatsen til en eller flere individuelle målgrupper. Tilbudsgiver skal præsentere et velbegrundet bud på hvilken eller hvilke målgrupper, som materialet målrettes til, med henblik på at skabe størst mulig effekt af oplysningsindsatsen f.eks. i form af adfærdsændring geografisk og demografisk.
* Materialet skal udarbejdes under hensyntagen til adfærdsforskningens teoretiske og empiriske indsigter i, hvordan materiale kan designes til at påvirke forbrugeradfærd.
* Alt materiale er dansksproget.
* Miljøstyrelsen ønsker, at materialets indhold udarbejdes med henblik på potentielt at kunne genbruges i en genudrulning af oplysningsindsatsen. Miljøstyrelsen vægter derfor positivt, hvis Tilbudsgiver tager hensyn til materialets relevans og potentiale for opskalering, tilpasninger til andre målgrupper etc.

*Arbejdspakke 2 – Handlingsplan for udrulning af oplysningsindsatsen*

* Tilbudsgiver skal udarbejde en klar handlingsplan for, hvordan og hvornår oplysningsmaterialet skal nå ud til den eller de valgte målgrupper. Handlingsplanen skal udarbejdes med henblik på Miljøstyrelsens fastsatte tidsplan for oplysningsindsatsen.
* Det er Tilbudsgiver, som primært har ansvaret for udgivelsen og udbredelsen af oplysningsmaterialet.

*Arbejdspakke 3 – Evaluering af oplysningsindsatsens effekt*

* Tilbudsgiver skal foretage en evaluering af oplysningsindsatsens effekt i henhold til den valgte udrulning, og levere en afrapportering heraf til Miljøstyrelsen.
* Evalueringskriterier og afrapporteringsform skal indgå i tilbuddet.

*I forbindelse med tilbudsafgivelsen skal Tilbudsgiver udarbejde en løsningsbeskrivelse, som beskriver, hvordan Tilbudsgiver vil gribe opgaven an i relation til de tre arbejdspakker beskrevet i afsnit 1.3.*

*Løsningsbeskrivelsen skal indeholde et forslag til, hvordan overstående krav til tilbudsgiver i afsnit 1.3 bliver inddraget i oplysningsindsatsen. Tilbudsgiver skal således ikke udarbejde selve oplysningsindsatsen i forbindelse med tilbudsafgivelsen, men skal udarbejde et forslag til, hvordan Tilbudsgiver vil gribe opgaven an ved eventuel kontraktindgåelse, samt hvordan det sikres, at kravene er inkluderet i materialet og udførslen af oplysningsindsatsen.*

## **1.4. Krav til kvalitetssikring**

Der er tale om et projekt, som skal udføres gennem tæt samarbejde mellem Tilbudsgiver og Miljøstyrelsen. Tilbudsgiver skal i forbindelse med tilbudsafgivelsen udarbejde en strategi for håndtering af kvalitetssikringen. Materiale, der leveres til Miljøstyrelsen, skal kvalitetssikres af Tilbudsgiver inden levering. Miljøstyrelsen har ret til løbende at kontrollere leverancens niveau og kvalitet. Derudover skal Tilbudsgiver foretage og levere en evaluering af oplysningsindsatsens effekt, som afrapporteres til Miljøstyrelsen.

Strategien for håndtering af kvalitetssikring vil blive inddraget i evalueringen af indkomne tilbud. I tilfælde af kontraktindgåelse skal parterne i fællesskab vurdere, hvorvidt strategien er detaljeret nok til at danne grundlag for en kontraktslig forpligtelse.

## **1.5 Succeskriterier for leverancen**

Succeskriterierne for leverancen er, at Tilbudsgiver opfylder følgende:

* Udarbejder en oplysningsindsats, som lever op til kravene fastsat i denne kravsspecifikation.
* Udarbejder en evaluering af oplysningsindsatsens effekt.

# **2.ORGANISERING**

## **2.1 Organisering og aktørinddragelse**

Miljøstyrelsen er projektejere og træffer dermed de endelige beslutninger om prioritering vedrørende kvalitet, ressourcer, tid og eventuelle ændringer i opgavens indhold. Alle beslutninger i forbindelse med projektets opbygning skal godkendes af Miljøstyrelsen.

Tilbudsgiver er projektleder og udviser ejerskab og engagement. Projektet kan gennemføres ved brug af en eller flere underleverandører, men disse skal godkendes af Miljøstyrelsen. Miljøstyrelsen har den direkte dialog til Tilbudsgiver, mens Tilbudsgiver har den primære og direkte kontakt til eventuelle underleverandører og andre med relevans for projektet.

Miljøstyrelsen forbeholder sig retten til, at alt kommunikation om den endelige afrapportering og resultaterne heraf, som styrelsen ikke selv tager initiativ til, godkendes af Miljøstyrelsen.

## **2.2 Økonomisk ramme**

Projektet ”Miljøstyrelsens oplysningsindsats om henkastning af filtre til tobaksvarer, der er engangsplastprodukter” har et samlet økonomisk budget på maksimalt 900.000 kr. ekskl. moms. Vederlaget dækker alle omkostninger vedrørende projektets udførelse ekskl. moms, hvilket også indbefatter transportomkostninger, hotelophold, kontorhold og alle øvrige omkostninger forbundet med projektløsningen.

## **2.3 Tidsplan**

Tilbudsgiver forventes at levere en detaljeret tidsplan inkl. statusmøder og leverancer. Arbejdspakkerne skal udføres til de ved kontraktindgåelsen fastsatte leveringstidspunkter. Selve kontrakten udløber først, når den endelige afrapportering er afleveret og godkendt. Den endelig afrapportering (Arbejdspakke 3) skal være leveret til godkendelse hos Miljøstyrelsen senest d.11 december 2023.

Projektplanen skal tage udgangspunkt i, at Arbejdspakke 1 skal leveres til Miljøstyrelsen senest d. 20 oktober 2023. Arbejdspakke 2 skal være udført inden d. 5. december 2023.

I nedenstående tabel er de forventede deadlines for leverancerne af arbejdspakkerne opstillet.

|  |  |
| --- | --- |
| **Dato/periode** | **Aktivitet** |
| D. 12. juli 2023 | Kontraktunderskrivelse og opstartsmøde mellem Tilbudsgiver og Miljøstyrelsen. |
| D.20. oktober 2023 | Materialet til oplysningsindsatsen er færdigudarbejdet og udrulningen planlagt. |
| D.5. december 2023 | Udrulningen af oplysningsindsatsen er færdig.  |
| D. 11 december 2023 | Endelig afrapportering udleveres til godkendelse hos Miljøstyrelsen.  |

#

# **2.4 Afrapportering og kommunikation**

Ved opstartsmødet aftales blandt andet tidsplan og dato for leverancer, samt struktur for rapporten.

Tilbudsgiver skal skriftligt afrapportere fremdriften for de 3 arbejdspakker hver 2. uge. Desuden afholdes der projektmøder mellem Tilbudsgiver og Miljøstyrelsen omhandlende status på opgaven og fremgangen. Der afholdes 4-5 statusmøder mellem Tilbudsgiver og Miljøstyrelsen omhandlende status på opgaven. Det er Tilbudsgiver, som agerer sekretær ved statusmøder.

Møder med Miljøstyrelsen forventes afholdt i Odense eller via Teams, medmindre der er behov for inddragelse af Miljøministeriets Departement, hvorved møder undtagelsesvis kan afholdes i København. Både interne regler fastsat hos Miljøstyrelsen og Tilbudsgiver skal overholdes samt eksterne regler på området.

Miljøstyrelsen ønsker også, at der udarbejdes en endelig afrapportering på dansk. Den endelige afrapportering skal kunne publiceres og anvendes som dokumentation for projektets resultater ift. offentligheden samt interessenter.

Miljøstyrelsen forbeholder sig retten til, at alt kommunikation om den endelige afrapportering og resultaterne heraf, som ikke styrelsen selv tager initiativ til, godkendes af Miljøstyrelsen.

# **3.TILBUDSMATERIALE**

## **3.1 Krav til tilbudsmaterialer**

Tilbudsgiver fremsender forslag til beskrivelse af opgaveudførelsen, samt en plan for hvilke konsulenter eller underleverandører, der varetager delopgaverne i projektet. Dette gøres ved at fremsende CV’er (maks. én A4-sider per person) på de aktuelle konsulenter og virksomheder med en timepris pr. konsulentkategori. Tilbudsgiver samlede tilbud beregnes ud fra et fast antal timer × angivne timepris pr. konsulentkategori samt udgifter til udrulning.

Tilbuddet skal indeholde beskrivelse af, hvordan Tilbudsgiver har tænkt sig at tilgå opgaven for de forskellige arbejdspakker, samt en detaljeret projektplan hvori Tilbudsgivers bud på løsning af opgaven fremgår.

## **3.2 Ordregivers ønsker til faglige kompetencer for det udførende team**

Til vurdering af tilbudsgivers faglige kompetencer vægtes det særligt positivt, at tilbudsgivers projektteam har:

* Dokumenteret erfaring med udarbejdelse af oplysningsindsatser med det formål at påvirke en eller flere målgruppers adfærd.
* Et godt sammensat team, hvor der er en stor, faglig bredde, herunder stærk viden om kommunikation, og effektmålingsmetoder i forbindelse med evaluering.

## **3.3 Afleveringsdato og evaluering**

Tilbud fremsendes senest d. 27. juni 2023 kl. 10 til følgende mailadresse: luchm@mst.dk

Tilbudsgiver skal ved tilbudsfristen aflevere et samlet tilbudsmateriale, der gør Miljøstyrelsen i stand til at gennemskue de enkelte elementer af tilbudsgivers tilbud.

De indkomne tilbud evalueres, hvorefter Tilbudsgiveren med det bedste tilbud i forhold til kvalitet til den fastlagte pris tilbydes opgaven. Her vil der blive lagt vægt på løsningsbeskrivelse, projektplan, faglige kvalifikationer og timeforbrug.

Ordregiver vil i forbindelse med tildelingen af kontrakten også lægge vægt på, at 2/3 af den samlede budgetsum anvendes på arbejdspakke 1.

# **3.4 Kontaktperson**

Lucas Christian Montagne

luchm@mst.dk

Fuldmægtig

Miljøstyrelsen

Tolderlundsvej 5, 5000 Odense C